Skallerup Kirke
Skallerup Kirke er en sognekirke beliggende på en stejl bakke på øen Mors tæt ved Thisted Bredning og blot 400 meter fra Vilsund. Den lille kirkegård er omgivet af kampestensdiger med jorddækkede indersider. Kirkegården har mellem kløvede granitstolper to låger, en lille mod sydøst og en større mod nord.
Kirken består af et romansk skib og kor, opført i granitkvadre, samt et våbenhus mod nord fra 1800-tallet. Der er desuden kendskab til et tidligere våbenhus i bindingsværk. De romanske bygningsafsnit har overalt en sokkel med skrå kant, på nær under vestgavlen, som har en profileret sokkel.
Ved østgavlen ses en muret klokkestabel fra omkring 1850, hvor klokken hænger. Den romanske kirke står med delvis blanke, dvs. synlige, kvadre, mens en hvidkalket stribe ses øverst på murværket. Også våbenhuset er hvidkalket. 
I koret er det romanske nordvindue udvidet, mens et vindue i gavlen ses som indvendig blænding. Andre dele fra romanske vinduer sidder rundt omkring i kirkens murværk. Desuden er der i sydsiden rester af et spedalskvindue som i bl.a. Dragstrup Kirke og Elsø Kirke. Skibets norddør er udvidet, mens syddøren er tilmuret og ikke længere ses. Bemærkelsesværdig er også en kvader i skibets sydmur, som har en indristet løvefigur.
Kirkens tagværk er belagt med tegl, klokkestablen dog med brædder. Indvendigt har kirken bjælkelofter. Her ses også korbuen, som er lav og bred, men dens sokkel er ikke synlig. Kragstenene, dvs. sten med en fremspringende profil, er forskellige. Mest karakteristisk er den mod nord, som er attisk og udsmykket med riller. Korbuen har været flankeret af to rundbuede sidealternicher, som oprindeligt har rummet lægmandsaltre, men nichen mod syd blev ødelagt under gennembrydningen af muren til prædikestolsopgangen.
Alterpartiet fra 1894 er nygotisk og udført i egetræ af snedkeren Anders Dissing, som også skabte prædikestolen samme år efter tegninger af den historicistiske arkitekt E.C. Fleischer (1850-1911). Dækpladen fra det tidligere romanske alterbord ligger nu som trædesten foran våbenhusdøren. Også døbefonten er romansk og består af granit. Forneden har kummen bægerblade, og foden har hjørneknopper.
Kirken har et nyere, grønt stoleværk, men indeholder ældre dele fra barokken og renæssancen. De forreste rækker i sydsiden er fra begyndelsen af 1600-tallet, mens de tilsvarende i nord er fra 1700-tallet. Klokken er middelalderlig og fra 1400-tallet.
Halvdelen af en korsprydet, romansk gravsten er også fundet ved kirken.